CELEX: 32021D2241
Language: sk
Date: 2021-12-13 00:00:00
Title: Rozhodnutie Rady (EÚ) 2021/2241 z 13. decembra 2021 o zložení a mandáte Výboru pre európsky výskumný priestor a inováciu (ERAC)

16.12.2021   
               
               
                  SK
               
               
                  Úradný vestník Európskej únie
               
               
                  L 450/143
               
            
         ROZHODNUTIE RADY (EÚ) 2021/2241
         z 13. decembra 2021
         o zložení a mandáte Výboru pre európsky výskumný priestor a inováciu (ERAC)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 179 ods. 1 a článok 240 ods. 3,
         keďže:
         
                     (1)
                  
                  
                     Uznesením Rady zo 14. januára 1974 (1) bol zriadený výbor pre vedecký a technický výskum (Crest). Uvedené uznesenie bolo nahradené uznesením Rady z 28. septembra 1995 (2), ktoré bolo potom zmenené a doplnené najprv uznesením Rady z 28. mája 2010 (3), ktorým sa zmenil názov Crest na „Výbor pre európsky výskumný priestor“, potom uznesením Rady z 30. mája 2013 (4), ktorým sa zmenil uvedený názov na „Výbor pre európsky výskumný priestor a inováciu“ (ďalej len „ERAC“), a potom závermi Rady z 1. decembra 2015 o preskúmaní poradenskej štruktúry pre európsky výskumný priestor (ďalej len „EVP“).
                  
               
                     (2)
                  
                  
                     Rada 1. decembra 2020 prijala závery o novom európskom výskumnom priestore (ďalej len „nový EVP“), ktorý vymedzila ako priestor orientovaný na výskumných pracovníkov, založený na hodnotách, zameraný na excelentnosť, ako aj na vplyv, v ktorom sa podporujú výskumní pracovníci, poznatky a technológie a v ktorom sa umožňuje ich voľný pohyb.
                  
               
                     (3)
                  
                  
                     Rada 26. novembra 2021 prijala závery o budúcom riadení nového EVP, v ktorých zdôraznila, že nový EVP a jeho priority si vyžadujú komplexnú zmenu riadenia súčasného EVP, a potvrdila ERAC ako spoločný poradný výbor pre strategickú politiku na vysokej úrovni, ktorý má poskytovať včasné poradenstvo Rade, Komisii a členským štátom v strategických otázkach výskumu a inovácie.
                  
               
                     (4)
                  
                  
                     Rada sa dohodla na revízii mandátu výboru ERAC s cieľom zohľadniť riadenie nového EVP a obmedziť členstvo ERAC na zástupcov z členských štátov a z Komisie, ktorí majú vysokú úroveň zodpovednosti za politiky v oblasti výskumu a inovácie. Rada tiež uznala, že spolupredsedníctvo výboru ERAC, ktoré vykonávajú takíto zástupcovia členských štátov a Komisie, prináša pridanú hodnotu.
                  
               
                     (5)
                  
                  
                     Mandát ERAC by sa preto mal revidovať,
                  
               PRIJALA TOTO ROZHODNUTIE:
         
            Článok 1
            
               1.   Týmto sa prijíma revidovaný mandát Výboru pre európsky výskumný priestor a inováciu.
            
            
               2.   Znenie revidovaného mandátu je uvedené v prílohe.
            
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 13. decembra 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Uznesenie Rady zo 14. januára 1974 o koordinácii národných politík a vymedzení projektov, ktoré sú v záujme Únie, v oblasti vedy a techniky (Ú. v. ES C 7, 29.1.1974, s. 2).
         
            (2)  Uznesenie Rady z 28. septembra 1995 o výbore Crest (Ú. v. ES C 264, 11.10.1995, s. 4).
         
            (3)  Uznesenie Rady z 28. mája 2010 o vývoji v oblasti riadenia Európskeho výskumného priestoru (EVP) – pozrite dokument ST 10255/10 na http://register.consilium.europa.eu.
         
            (4)  Uznesenie Rady z 30. mája 2013 o poradenskej činnosti pre Európsky výskumný priestor – pozrite dokument ST 10331/13 na http://register.consilium.europa.eu.
      
      
         
            PRÍLOHA
            Mandát Výboru pre európsky výskumný priestor a inováciu (ERAC)
            ÚLOHY VÝBORU
            
               Článok 1
               
                  1.   Výbor pre európsky výskumný priestor a inováciu (ďalej len „výbor“) je spoločný poradný výbor pre strategickú politiku na vysokej úrovni, ktorý poskytuje včasné poradenstvo Rade, Komisii a členským štátom v strategických otázkach výskumu a inovácie.
               
               
                  2.   Medzi úlohy výboru patrí:
                  
                              a)
                           
                           
                              poskytovať poradenstvo o strategickom politickom smerovaní a budúcich trendoch, ktoré si vyžadujú zdokonalenie únijných a vnútroštátnych politík v oblasti výskumu a inovácie vrátane regionálnych politík a politík týkajúcich sa súčasného a budúceho rámcového programu Únie v oblasti výskumu a inovácie a ďalších relevantných iniciatív Únie vychádzajúcich z výskumu a inovácie;
                           
                        
                              b)
                           
                           
                              iniciovať aktualizácie politického programu EVP tým, že včas poskytne strategické poradenstvo, okrem iného posúdením pokroku v rámci prebiehajúcich opatrení EVP;
                           
                        
                              c)
                           
                           
                              odzrkadľovať a poskytovať poradenstvo v súvislosti s novými politickými požiadavkami, ktoré spĺňajú kritériá politického programu EVP, a to počas celého vykonávania politického programu EVP;
                           
                        
                              d)
                           
                           
                              interagovať so štruktúrami riadenia a koordinácie na podobnej úrovni v iných relevantných oblastiach politiky, ako sú vysokoškolské vzdelávanie a priemysel.
                           
                        
            
            
               Článok 2
               Výbor na žiadosť Rady alebo Komisie alebo z vlastnej iniciatívy poskytuje poradenstvo a vydáva stanoviská a správy.
            
            ZLOŽENIE
            
               Článok 3
               
                  1.   Členmi výboru sú členské štáty a Komisia (ďalej len „členovia“).
               
               
                  2.   Každý člen vymenuje do výboru najviac dvoch zástupcov, ktorí musia mať vysokú úroveň zodpovednosti za vykonávanie politík v oblasti výskumu a inovácie.
               
               
                  3.   Člen, ktorý sa nemôže zúčastniť na zasadnutí výboru, môže na toto zasadnutie vymenovať náhradníka alebo delegovať svoje funkcie na iného člena. Spolupredsedovia a sekretariát výboru sa o tom musia pred zasadnutím písomne informovať.
               
            
            PREDSEDA A SEKRETARIÁT
            
               Článok 4
               
                  1.   Výboru spolupredsedajú zástupca členského štátu a zástupca Komisie.
               
               
                  2.   Výbor si zvolí väčšinou hlasov svojich členov spolupredsedu spomedzi zástupcov členských štátov. Funkčné obdobie takéhoto spolupredsedu predstavuje tri roky, ktoré možno raz obnoviť.
               
               
                  3.   Členský štát, ktorého zástupca je vymenovaný za spolupredsedu výboru, a Komisia majú vo výbore jedného ďalšieho zástupcu na obdobie, počas ktorého spolupredseda zastáva svoju funkciu.
               
               
                  4.   Spolupredsedovia nemajú žiadne hlasovacie právo.
               
            
            
               Článok 5
               V prípade, že niektorý zo spolupredsedov nie je schopný plniť povinnosti ako spolupredseda, tento spolupredseda po dohode s druhým spolupredsedom vymenuje náhradníka.
            
            
               Článok 6
               Generálny sekretariát Rady zabezpečuje úlohy sekretariátu výboru.
            
            ROKOVANIA
            
               Článok 7
               Ak sa požaduje hlasovanie, stanoviská a správy sa prijímajú jednoduchou väčšinou hlasov členov. Každý člen má jeden hlas. Výbor podáva správu o menšinových alebo nesúhlasných stanoviskách vyjadrených v priebehu rokovania.
            
            
               Článok 8
               Na zasadnutiach výboru môžu spravidla hovoriť iba členovia. Za výnimočných okolností sa však môžu spolupredsedovia dohodnúť inak.
            
            
               Článok 9
               V súlade s rokovacím poriadkom Rady sa môžu na relevantné zasadnutia výboru, ak je to vhodné pre konkrétne body programu, pozvať zástupcovia krajín pridružených k rámcovému programu Únie v oblasti výskumu a inovácie, ako aj relevantných tretích krajín, externí experti a zainteresované strany.
            
            
               Článok 10
               Výbor môže v náležite odôvodnených prípadoch zveriť ad hoc dočasným pracovným skupinám osobitné úlohy.
            
            
               Článok 11
               
                  1.   Výbor sa zvoláva dvakrát ročne. Ak si to vyžaduje situácia, spolupredsedovia zvolajú mimoriadne zasadnutie výboru.
               
               
                  2.   Zasadnutia výboru sa zvyčajne konajú v Bruseli, môžu sa však uskutočniť aj v krajine, ktorá vykonáva rotujúce predsedníctvo Rady Európskej únie v súlade s rokovacím poriadkom Rady.
               
            
            
               Článok 12
               
                  1.   Výbor si zriadi riadiacu radu. Riadiaca rada sa skladá zo spolupredsedov výboru ERAC a z jedného zástupcu každého členského štátu súčasnej a nasledujúcej trojice predsedníctiev Rady Európskej únie.
               
               
                  2.   Riadiaca rada vyberá a pripravuje témy na strategické diskusie výboru, v prípade potreby s podporou ad hoc pracovných skupín výboru.
               
            
            
               Článok 13
               Komisia pravidelne informuje výbor o práci fóra ERA.
            
            
               Článok 14
               Výbor prijíma vlastné procesné opatrenia v súlade s rokovacím poriadkom Rady.